Astrup
Store norske leksikon,Historie,Historiske hjelpevitenskaper,Slektsforskning og genealogi,Norske slekter
Astrup er en norsk slekt med navn etter Astrupgaard i det tidligere Hviding herred sør for Ribe på Vestjylland.
Slektens eldste kjente medlem, Troels Winter (ca. 1440–1510) eide denne gården. Hans sønnesønns sønnesønn Niels Troelsen (1610–1663) var far til prost i Hviding herred Niels Astrup (1642–1701), og slekten kom til Norge 1715 med dennes sønn Niels Astrup (1681–1743), som ble fogd på Sunnmøre. Fra hans sønner, prost i Aurskog Niels Astrup (1717–1792) og Hans Christian Astrup (1721–1802), stammer to linjer av slekten.Prost Niels Astrup var far til sogneprest i Grytten Hans Rasmus Astrup (1754–1827), og dennes sønn kaptein Ebbe Carsten Tønder Astrup (1794–1888) var far til statsråd Hans Rasmus Astrup. Hans sønn var oberst Ebbe Carsten Morten Astrup (1876–1955), som var far til skipsreder Nils Ebbessøn Astrup (gift med filantropen Hedevig (Heddy) Astrup, 1904–1978) og skipsreder (Hans) Henning Ebbessøn Astrup (1913–2008). Sønner av skipsreder Nils Astrup er skipsreder Nils Jørgen Astrup (1935–2005) og kunstsamleren, skipsmegler Hans Rasmus Astrup.En annen sønn av prost Niels Astrup, prost i Ørskog Nikolai Astrup (1747–1802), var farfars far til misjonsbiskopene Nils Astrup og Hans Jørgen Synnestvedt Astrup; sønn av den førstnevnte var misjonsbiskop Johannes Astrup. Misjonsbiskopenes bror, sogneprest Christian Astrup (1844–1919), var far til maleren Nikolai Astrup.Prost Nikolai Astrup var farfar til stadshauptmann Harald Astrup (1831–1914), som igjen var far til arkitektene Henning Astrup og Thorvald Astrup, til polarforskeren Eivind Astrup og til grosserer og stortingsmann Sigurd Astrup (1873–1949). Thorvald Astrup var far til arkitekt Henning Astrup. Sigurd Astrup var farfar til forretningsmennene Sigurd Haraldssøn Astrup (født 1937) – som igjen er far til investoren Camilla Astrup (født 1964) – og Eivind Haraldssøn Astrup (født 1945), som er far til politikeren Nikolai Astrup og seileren Henning Astrup (født 1982). Les mer i Store norske leksikon genealogi Litteratur Amundsen, O. Delphin: Slekten Astrup fra Astrupgaard [...], 2. utg., 1955, Finn boken Steffens, Haagen Krog: Norske Slægter 1912, 1911,